
Parlamentul  României

Camera  Deputaţilor

Comisia pentru industrii si servicii

                                                                                                                                                  Bucureşti 04.03.2009   

                                                                                                                                                     Nr. 23/432/2008

AVIZ
asupra proiectului de Lege pentru aprobarea Ordonanţei de urgenţă a Guvernului nr. 69/2008 privind actualizarea participaţiei la capitalul social deţinute de Societatea Comercială “Fondul Proprietatea “ – S.A. la Societatea Naţională  “Nuclearelectrica“ – S.A.


Comisia pentru Industrii şi Servicii a Camerei Deputaţilor a fost sesizată,  pentru dezbatere şi avizare în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr. 69/2008 privind actualizarea participaţiei la capitalul social deţinute de Societatea Comercială “Fondul Proprietatea “ – S.A. la Societatea Naţională  “Nuclearelectrica“ – S.A. transmis cu adresa nr. PLx601/08.10.2008 şi înregistrat cu nr. 23/432 din 09.10.2008.

Senatul a adoptat acest proiect de Lege în şedinţa din 29 septembrie 2008.

Consiliul Legislativ a avizat favorabil proiectul de ordonanţă de urgenţă, aviz transmis comisiei  cu adresa nr. 668/04.06.2008.

Proiectul de lege are ca obiect de reglementare actualizarea participaţiei la capitalul social deţinute de Societatea Comercială “Fondul Proprietatea “ – S.A. la Societatea Naţională  “Nuclearelectrica“ – S.A., luând în considerare majorările şi diminuările succesive de capital social înregistrate de Societatea Naţională  “Nuclearelectrica“ – S.A. la oficiul registrului comerţului, începând cu data de 1 februarie 2006 şi până la data de 13 noiembrie 2007, cu excepţia majorării de capital efectuată în baza Legii nr. 297/2006 pentru aprobarea preluării de către Societatea Naţională  “Nuclearelectrica“ – S.A. de la rezerva de stat a cantităţii de 315,0 tone apă grea, necesară punerii în funcţiune a Unităţii 2 CNE Cernavodă”.

Comisia pentru industrii şi servicii a examinat proiectul de lege în şedinţa comisiei din data de 4 martie 2009. La lucrări au fost prezenţi 26 deputaţi din totalul de 28 deputaţi membri ai comisiei, precum şi invitaţi de la Ministerul Economiei – domnul director Alexandru Săndulescu şi de la Ministerul Finanţelor doamna Secretar de Stat Graţiela Iordache. 

La dezbaterea proiectului de lege s-a avut în vedere şi punctul de vedere al Ministerului Economiei, transmis cu adresa nr.I/804/04.03.2009 prin care se comunică faptul că Ministerul Economiei nu susţine aprobarea Ordonanţei de urgenţă a Guvernului nr. 69/2008, întrucât actualizarea perpetuă a procentului de 20% prin majorările succesive de capital la S.C. Nuclearelectrica nu este favorabilă acestei societăţi. 

Faţă de cele de mai sus şi în urma dezbaterilor care au avut loc, membrii comisiei au hotărât cu majoritate de voturi avizarea negativă a proiectului de lege.
Prin obiectul de reglementare şi conţinutul său, proiectul de lege face parte din categoria legilor ordinare.

Potrivit articolului 75 alineatele (1) şi (3) din Constituţia României, republicată, Camera Deputaţilor este Cameră Decizională în cazul acestui proiect de lege.

PREŞEDINTE,

Iulian IANCU

      Viorica Petrascu,
Consilier parlamentar;

